b'\n_START_ARTICLE_\nYlip\xc3\xa4\xc3\xa4llikk\xc3\xb6\n_START_PARAGRAPH_\nYlip\xc3\xa4\xc3\xa4llikk\xc3\xb6 on nimitys, jota k\xc3\xa4ytet\xc3\xa4\xc3\xa4n maan asevoimien ylimm\xc3\xa4st\xc3\xa4 johtajasta. Useimmissa maissa ylip\xc3\xa4\xc3\xa4llikk\xc3\xb6n\xc3\xa4 on nimellisesti valtionp\xc3\xa4\xc3\xa4mies, vaikka h\xc3\xa4n ei k\xc3\xa4yt\xc3\xa4nn\xc3\xb6ss\xc3\xa4 osallistu asevoimien johtamiseen. Ylip\xc3\xa4\xc3\xa4llik\xc3\xb6n alaisuudessa on asevoimien korkein upseeri, asevoimien komentaja tai p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6._NEWLINE_Yhdysvaltain asevoimat k\xc3\xa4ytti vuoteen 2002 tietyiss\xc3\xa4 teht\xc3\xa4viss\xc3\xa4 (COCOM:n komentajan) nimekkeess\xc3\xa4 termi\xc3\xa4 ylip\xc3\xa4\xc3\xa4llikk\xc3\xb6 (engl. Commander-in-Chief), josta luovuttiin tuolloin, koska sen katsottiin kuuluvan ainoastaan presidentille._NEWLINE_Suomessa tasavallan presidentti on perustuslain mukaan puolustusvoimien ylip\xc3\xa4\xc3\xa4llikk\xc3\xb6, miss\xc3\xa4 ominaisuudessa h\xc3\xa4n muun muassa ylent\xc3\xa4\xc3\xa4 kaikki upseerit. Sodan aikana presidentti voi luovuttaa ylip\xc3\xa4\xc3\xa4llikkyyden toiselle henkil\xc3\xb6lle. Talvisodan sytytty\xc3\xa4 vuonna 1939 Ky\xc3\xb6sti Kallio luovutti ylip\xc3\xa4\xc3\xa4llikkyyden puolustusvoimain komentajalle, sotamarsalkka, my\xc3\xb6hemmin Suomen marsalkka Gustaf Mannerheimille ja kun h\xc3\xa4nest\xc3\xa4 tuli jatkosodan lopulla 1944 presidentti, ylip\xc3\xa4\xc3\xa4llikkyys palautui luovuttajainstituutiolle. Risto Ryti on Suomen presidenteist\xc3\xa4 ainoa, joka ei ole lainkaan ollut ylip\xc3\xa4\xc3\xa4llikk\xc3\xb6._NEWLINE_Ylip\xc3\xa4\xc3\xa4llikk\xc3\xb6 on l\xc3\xa4hes poikkeuksetta valtionp\xc3\xa4\xc3\xa4mies, yleens\xc3\xa4 presidentti, ja esimerkiksi Yhdistyneen kuningaskunnan monarkki on k\xc3\xa4yt\xc3\xa4nn\xc3\xb6ss\xc3\xa4 asevoimien muodollinen ylip\xc3\xa4\xc3\xa4llikk\xc3\xb6. Kansainyhteis\xc3\xb6n maista Australiassa ja Uudessa-Seelannissa ylip\xc3\xa4\xc3\xa4llikk\xc3\xb6 on Britannian monarkin nimitt\xc3\xa4m\xc3\xa4 kenraalikuvern\xc3\xb6\xc3\xb6ri ja Kanadassa kenraalikuvern\xc3\xb6\xc3\xb6rin tai monarkin on allekirjoitettava sodanjulistukset._NEWLINE_Poikkeuksena valtionp\xc3\xa4\xc3\xa4miehen ylip\xc3\xa4\xc3\xa4llik\xc3\xb6nteht\xc3\xa4ville ovat muun muassa Japani, Ruotsi, Saksa ja Egypti, joissa ylip\xc3\xa4\xc3\xa4llikk\xc3\xb6n\xc3\xa4 on k\xc3\xa4yt\xc3\xa4nn\xc3\xb6ss\xc3\xa4 puolustusministeri, Japanissa p\xc3\xa4\xc3\xa4ministeri. Ruotsissa vuoden 1975 perustuslain mukaan asevoimat vastaa hallitukselle, mutta kuninkaalla on kaikkien aselajien korkein kenraalinarvo, jonka h\xc3\xa4n jakaa vain puolustusvoimien komentajan (\xc3\x96verbef\xc3\xa4lhavare, \xc3\x96B) kanssa. Egyptiss\xc3\xa4 tasavallan presidentill\xc3\xa4 on asevoimien korkeimman komentajan seremoniallinen asema. T\xc3\xa4m\xc3\xa4 ilmeisesti siksi, ett\xc3\xa4 kaikki Egyptin presidentit ovat t\xc3\xa4h\xc3\xa4n menness\xc3\xa4 olleet sotilaita._NEWLINE_Er\xc3\xa4iss\xc3\xa4 maissa, kuten Kiinassa ja Sveitsiss\xc3\xa4 vastuu on jaettu. Sveitsiss\xc3\xa4 asevoimat vastaa Sveitsin liittoneuvostolle ja Kiinassa keskussotilaskomissiolle.'